Guzal Sitdikova. Guzal Ramazanovna Sitdikova () – boshqird yozuvchisi, shoira, publitsist va tarjimon. Rossiya Yozuvchilar uyushmasi va Boshqirdiston Yozuvchilar uyushmasi aʼzosi. 2004-yildan 2011-yilga qadar Boshqirdiston Respublikasi Boshqird ayollari jamiyatining rahbari. 2012-yildan beri Vikimedia Jamgʻarmasi xalqaro koʻngillilar harakatida ishtirok etib kelmoqda. Biografiyasi. Sitdikova Guzal Ramazanovna 1952-yil 10-iyunda Rossiyaning Boshqird Avtonom Sovet Sotsialistik Respublikasi Beloretskiy tumani Inzer qishlogʻida tavallud topgan. 1967-yilda sakkiz yillik maktabni tamomlagach, Beloretsk pedagogika bilim yurtiga oʻqishga kirgan. 1971-yildan boshlab Beloretsk shahridagi 1-sonli internat maktabida tarbiyachi boʻlib ishlagan, shundan soʻng shahar­dagi turli taʼlim muassasalarida mehnat faoliyatini davom ettirgan. Sitdikova 1980-yilda Chelyabinsk Davlat madaniyat institutining kutubxonachilik boʻlimini tamomlagan. 1983-yildan boshlab Beloretsk tumanining „Ural“ gazetasida ish boshlagan. 1986-yildan boʻlim boshligʻi, 1987-yildan esa gazeta bosh muharriri oʻrinbosari lavozimida faoliyat yuritgan. 1989-yildan 1995-yilgacha Beloretsk tumani „Ural“ hududiy gazetasining bosh muharriri lavozimida faoliyat yuritgan. 1991–1995-yillar davomida Bashqird ASSR Oliy Kengashining XII chaqiriq xalq deputati etib saylangan. 1995-yildan 2008-yilgacha Boshqirdiston Respublikasi Davlat Majlisining I–III chaqiriqlari deputati boʻlgan. 2011–2012-yillarda Boshqirdiston Respublikasi Jamoatchilik palatasining I chaqiriq aʼzosi sifatida faoliyat yuritgan. 2004–2011-yillar davomida Boshqirdiston Respublikasi Boshqird ayollar jamiyati raisi etib saylangan. Shuningdek, Sitdikova Butunjahon Boshqirdlar Qurultoyi Ijroiya qoʻmitasi faoliyatida ham ishtirok etgan. 2002-yilda Sitdikova Boshqirdiston Respublikasining Faxriy diplomi bilan taqdirlangan. Ijodiy faoliyati. Sitdikovaning asarlari 1976-yildan nashr etila boshlangan. „Ural“ tuman gazetasida ishlagan vaqtida uning ijodiy ishlari respublika matbuotida ham chop etilgan. Ijodiy faoliyati davomida oʻn bitta kitob va yigirmaga yaqin ilmiy maqola yaratgan.